b"\n_START_ARTICLE_\nLevende mirakler\n_START_SECTION_\nHandling\n_START_PARAGRAPH_\nMirakul\xc3\xb8se f\xc3\xa6nomener har v\xc3\xa6ret kendt i \xc3\xa5rtusinder indenfor den katolske kirke. I denne dokumentarfilm m\xc3\xb8der vi en r\xc3\xa6kke personer, for hvem gr\xc3\xa6dende statuer, \xc3\xa5benbaringer af Jomfru Maria, mirakul\xc3\xb8se helbredelser og stigmata er en del af hverdagen. P\xc3\xa5 en stille villavej i Massachusetts hos 'Little Audrey' helbredes de syge ved hj\xc3\xa6lp af en mirakul\xc3\xb8s olie, der l\xc3\xb8ber fra utallige religi\xc3\xb8se figurer i familiens garage-kapel. I Mojave-\xc3\xb8rkenens bagende hede retter hundredvis af forventningsfulde troende deres medbragte polaroid-kameraer op mod solen, overbeviste om at Jesus og Jomfru Maria fremkommer p\xc3\xa5 de overeksponerede fotos. Og i Damaskus modtager en ung syrisk husmoder beskeder fra Gud og f\xc3\xa5r bl\xc3\xb8dende s\xc3\xa5r p\xc3\xa5 h\xc3\xa6nder, f\xc3\xb8dder og i panden, som den korsf\xc3\xa6stede Kristus."